Dacă nu știi ce să faci cu resturile de carne rămase după Paște și nici nu vrei să faci risipă de alimente, există o rețetă simplă, dar delicioasă de ruladă din carne care te va da pe spate! Ingredientele necesare le ai cu siguranță în frigider, așa că nu va fi nevoie de cumpărături în plus.
Rețetă de ruladă cu resturile de carne de la sărbători. Ingrediente
Îți prezentăm pas cu pas rețeta delicioasă de ruladă din resturi de carne de miel. Iată de ce alte ingrediente ai nevoie, dar și cum se prepară!
Îngrediente:
- 400 g aluat foietaj
- 300 g friptură de miel
- 5 ouă fierte
- 3 ouă crude
- 400 g spanac fiert(tocat)
- 100 g șuncă de casă(de porc)
- 5 fire ceapă verde
- 3-4 fire usturoi verde
- 100 g cașcaval
- 1 lingură de unt
- 2 linguri ulei
- 5-6 roșii cherry
- sare
- piper
Mod de preparare:
Pentru ruladă, trebuie să începi mai întâi prin a tăia șunca felii și să o rumenești într-o tigaie cu unt și ulei până când se face ușor crocantă pe toate părțile.
Pe urmă, se taie friptura în cubulețe sau se dă prin mașina de tocat pentru a o mărunți. Între timp, toacă mărunt ceapa și usturoiul. Taie roșiile în sferturi și rade cașcavalul pe o răzătoare mică.
În aceeași tigaie în care ai rumenit șunca, adaugă ceapa și usturoiul tocate și lasă-le să se înmoaie. Apoi adaugă roșiile și spanacul fiert și tocat.
Toarnă un polonic de supă și lasă să fiarbă până când lichidul scade, urmând să adaugi apoi friptura, cele trei ouă crude și cașcavalul, amestecând totul bine. Ajustează gustul cu sare și piper.
Întinde aluatul de foietaj pe o foaie de copt și așază umplutura de spanac uniform pe el. Pe una dintre margini, așează ouăle fierte și decojite. Rulează aluatul strâns peste umplutură pentru a forma rulada și transferă-o într-o tavă unsă cu unt.
Unge rulada cu puțin unt și presară susan negru deasupra.
Rulada se coace în cuptorul preîncălzit la 180 °C timp de aproximativ 30-40 de minute sau până când devine frumos rumenită. Preparatul se poate servi rece sau cald, alături de spanac sau ouă. Poftă bună!